Soveel gevalle Covid-19 nou in SAArgieffoto (Foto: Francisco Seco, AP) Die getal bevestigde gevalle van die nuwe koronavirus (Covid-19) staan nou op 1 187. Altesaam 17 nuwe gevalle is die afgelope 24 uur aangemeld. Dr. Zweli Mkhize, minister van gesondheid, het Saterdagaand in ’n verklaring beklemtoon dat die aantal nuwe gevalle nie op ’n afname in die aantal infeksies in Suid-Afrika dui nie, maar bloot ’n weerspieëling van die aantal positiewe resultate is wat ontvang, bevestig en gereed was vir publikasie. Volgens Mkhize is 533 gevalle tot op hede in Gauteng aangemeld. Altesaam 271 pasiënte in die Wes-Kaap en 156 in KwaZulu-Natal het Covid-19. Die getal in die Vrystaat staan in dié stadium op 68 gevalle. Ses bevestigde gevalle is in Noordwes, 10 in Mpumalanga en 11 in Limpopo aangemeld. Die Oos-Kaap het op sy beurt reeds 10 gevalle aangemeld terwyl die Noord-Kaap vyf gevalle tot op hede aangemeld het. Gesondheidswerkers met Covid-19 Volgens Mkhize is die departement van gesondheid bekommerd oor gesondheidswerkers wat Covid-19 opdoen. Ses dokters in Gauteng het reeds positief vir Covid-19 getoets. In die Vrystaat het drie dokters, een verpleegkundige en ’n neurofisikus positief getoets. Luidens die verklaring het een dokter in Limpopo positief vir Covid-19 getoets nadat hy oorsee vakansie gehou het. Dié dokter het 14 dae lank in kwarantyn gebly en is reeds virusvry verklaar. Zweli Mkhize(Foto: Nqobile Mbonambi/African News Agency) In Mpumalanga het ’n dokter ook die virus opgedoen nadat hy na die buiteland gereis het. Die dokter het egter kontak met verskeie kollegas en pasiënte gehad voordat hy positief vir Covid-19 getoets is. Volgens Mkhize is diegene ook getoets vir die virus en in kwarantyn geplaas. Die afdeling van die hospitaal waar die betrokke dokter gewerk het, is ook toegemaak om ontsmet te word. Die afdeling sal na verwagting deur die loop van volgende week weer oopgestel word. Die minister het gesê byna al die dokters toon matige of selfs geen simptome in dié stadium nie. Een van die Vrystaatse dokters is egter in die waakeenheid van ’n hospitaal opgeneem. Dié dokter is 70 jaar oud. Mkhize het benadruk dat nie een van hierdie gesondheidswerkers by pasiënte aangesteek het wat hulle behandel het nie. Hulle het wel in aanraking gekom met hul familie, vriende en ander kollegas wat positief vir Covid-19 getoets het. Dié kontakpersone sal ook getoets word vir die virus. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.